title: 2011/846/PESK: Deċiżjoni tal-Kumitat Politiku u ta’ Sigurtà ATALANTA/5/2011 tas- 16 ta’ Diċembru 2011 li temenda d-Deċiżjoni tal-Kumitat Politiku u ta’ Sigurtà ATALANTA/2/2009 dwar l-aċċettazzjoni ta’ kontributi minn Stati terzi għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta) u d-Deċiżjoni tal-Kumitat Politiku u ta’ Sigurtà ATALANTA/3/2009 dwar l-istabbiliment tal-Kumitat ta’ Kontributuri għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta)

text:
               17.12.2011

               MT

               Il-Ġurnal Uffiċjali tal-Unjoni Ewropea

               L 335/79

         DEĊIŻJONI TAL-KUMITAT POLITIKU U TA’ SIGURTÀ ATALANTA/5/2011
   tas-16 ta’ Diċembru 2011
   li temenda d-Deċiżjoni tal-Kumitat Politiku u ta’ Sigurtà ATALANTA/2/2009 dwar l-aċċettazzjoni ta’ kontributi minn Stati terzi għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta) u d-Deċiżjoni tal-Kumitat Politiku u ta’ Sigurtà ATALANTA/3/2009 dwar l-istabbiliment tal-Kumitat ta’ Kontributuri għall-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ’l barra mix-xtut tas-Somalja (Atalanta)
   (2011/846/PESK)
   IL-KUMITAT POLITIKU U TA’ SIGURTÀ,
   Wara li kkunsidra t-Trattat dwar l-Unjoni Ewropea, u b’mod partikolari t-tielet subparagrafu tal-Artikolu 38 tiegħu,
   Wara li kkunsidra l-Azzjoni Konġunta tal-Kunsill 2008/851/PESK tal-10 ta’ Novembru 2008 dwar l-operazzjoni militari tal-Unjoni Ewropea bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (1), u b’mod partikolari l-Artikolu 10 tagħha,
   Wara li kkunsidra d-Deċiżjoni tal-Kumitat Politiku u ta’ Sigurtà ATALANTA/2/2009 (2) u d-Deċiżjoni tal-Kumitat Politiku u ta’ Sigurtà ATALANTA/3/2009 (3), u l-addendum tagħha (4),
   Billi:

               (1)

               Il-Kmandant tal-Operazzjoni tal-UE, fis-16 ta’ Diċembru 2008, laqqa’ Konferenza dwar il-Ħolqien ta’ Forza.

               (2)

               Konsegwentement għall-offerta mis-Serbja li tikkontribwixxi għall-operazzjoni Atalanta, ir-rakkomandazzjoni mill-Kmandant tal-Operazzjoni tal-UE u l-parir mill-Kumitat Militari tal-Unjoni Ewropea (EUMC), il-kontribut mis-Serbja għandu jiġi aċċettat.

               (3)

               F’konformità mal-Artikolu 5 tal-Protokoll (Nru 22) dwar il-pożizzjoni tad-Danimarka, anness mat-Trattat dwar l-Unjoni Ewropea u mat-Trattat dwar il-Funzjonament tal-Unjoni Ewropea, id-Danimarka ma tipparteċipax fl-elaborazzjoni u l-implementazzjoni ta’ deċiżjonijiet u azzjonijiet tal-Unjoni li għandhom implikazzjonijiet ta’ difiża,

         ADOTTA DIN ID-DEĊIŻJONI:
   Artikolu 1
   L-Artikolu 1 tad-Deċiżjoni tal-Kumitat Politiku u ta’ Sigurtà Atalanta/2/2009 huwa sostitwit b’dan li ġej:

      “Artikolu 1
      Kontributi ta’ Stati Terzi
      Konsegwentement għall-Konferenzi dwar il-Ħolqien u l-Forniment ta’ Forzi u r-rakkomandazzjonijiet mill-Kmandant tal-Operazzjoni tal-UE u mill-Kumitat Militari tal-Unjoni Ewropea, il-kontributi min-Norveġja, il-Kroazja, il-Montenegro, l-Ukraina u s-Serbja għandhom jiġu aċċettati għall-operazzjoni militari tal-UE bil-ħsieb ta’ kontribut għad-deterrenza, il-prevenzjoni u t-trażżin tal-atti ta’ piraterija u ta’ serq bl-użu tal-armi ‘l barra mix-xtut tas-Somalja (Atalanta)”.

   Artikolu 2
   L-Anness tad-Deċiżjoni tal-Kumitat Politiku u ta’ Sigurtà Atalanta/3/2009 huwa sostitwit bit-test li jinsab fl-Anness ta’ din id-Deċiżjoni.
   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, is-16 ta’ Diċembru 2011.

            Għall-Kumitat Politiku u ta’ Sigurtà

            Il-President

         O. SKOOG

      (1)  ĠU L 301, 12.11.2008, p. 33.

      (2)  ĠU L 109, 30.4.2009, p. 52.

      (3)  ĠU L 112, 6.5.2009, p. 9.

      (4)  ĠU L 119, 14.5.2009, p. 40.

      ANNESS

            “ANNESS

               LISTA TA’ STATI TERZI MSEMMIJA FL-ARTIKOLU 2(1)

                        —

                        Norveġja

                        —

                        Kroazja

                        —

                        Montenegro

                        —

                        Ukraina

                        —

                        Serbja”


title: Deċiżjoni tal-Kunsill (UE) 2016/1080 tas-27 ta' Ġunju 2016 li tistabbilixxi l-pożizzjoni li għandha tittieħed f'isem l-Unjoni fir-rigward ta' ċerti deċiżjonijiet li għandhom jiġu adottati fil-qafas tal-Kunsill Internazzjonali taż-Żebbuġ (IOC)

text:
               5.7.2016

               MT

               Il-Ġurnal Uffiċjali tal-Unjoni Ewropea

               L 179/33

         DEĊIŻJONI TAL-KUNSILL (UE) 2016/1080
   tas-27 ta' Ġunju 2016
   li tistabbilixxi l-pożizzjoni li għandha tittieħed f'isem l-Unjoni fir-rigward ta' ċerti deċiżjonijiet li għandhom jiġu adottati fil-qafas tal-Kunsill Internazzjonali taż-Żebbuġ (IOC)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 207(3), flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Il-Kunsill Internazzjonali taż-Żebbuġ (IOC) huwa organizzazzjoni intergovernattiva xjentifika u teknika attiva fis-settur taż-żejt taż-żebbuġa u taż-żebbuġ tal-mejda.

               (2)

               L-Unjoni, bħala membru tal-IOC, tista' tipproponi emendi għall-abbozz ta' deċiżjonijiet tal-IOC u tesprimi l-pożizzjoni formali tagħha dwarhom skont ir-regoli tal-proċedura u tal-votazzjonital-IOC.

               (3)

               Matul il-laqgħa li jmiss tal-Kunsill tal-Membri tiegħu fil-15 ta' Lulju 2016, l-IOC ser jeżamina u possibbilment jadotta ħames abbozzi ta' deċiżjonijiet (“abbozz ta' deċiżjonijiet”) li ser jaffettwaw id-dritt tal-Unjoni.

               (4)

               L-ewwel, it-tieni, it-tielet u r-raba' abbozz ta' deċiżjonijiet jimmodifikaw l-istandard kummerċjali applikabbli għaż-żjut taż-żebbuġa u għaż-żjut mir-residwi taż-żebbuġ (COI/T.15/Rev…): dawn jikkonċernaw, rispettivament, il-modifika tal-limitu tal-esteri etiliċi; il-modifika tal-limiti tal-aċidu ettadekanojku, l-aċidu ettadeċenojku u l-aċidu ejkosenojku; il-modifika tal-limitu tal-koeffiċjent ta' estinzjoni speċifiku b'medda ta' frekwenza ta' 270 nm (K270); u n-notifika uffiċjali tal-metodi tal-ISO adottati bil-għan li jinkisbu l-armonizzazzjoni sħiħa u l-inklużjoni ta' referenza għall-metodu l-ġdid tal-valur tal-perossidu.

               (5)

               Il-ħames abbozz ta' deċiżjoni jadotta l-metodu l-ġdid ta' analiżi għad-determinazzjoni tal-valur tal-perossidu (COI/T.20/Doc. No…).

               (6)

               Jekk l-abbozzi ta' deċiżjonijiet jiġu adottati, jista' jkun hemm il-ħtieġa li jsiru emendi għar-Regolament tal-Kummissjoni (KEE) Nru 2568/91 (1).

               (7)

               L-abbozzi ta' deċiżjonijiet ġew diskussi b'mod estensiv bejn l-esperti xjentifiċi u tekniċi fis-settur taż-żejt taż-żebbuġa. Dawn jikkontribwixxu għall-armonizzazzjoni internazzjonali tal-istandard taż-żejt taż-żebbuġa u ser jistabbilixxu qafas li ser jiżgura kompetizzjoni ġusta fil-kummerċ ta' prodotti fis-settur taż-żejt taż-żebbuġa. Għalhekk, dawn għandhom jiġu appoġġati.

               (8)

               Sabiex ikun hemm il-flessibbiltà meħtieġa matul in-negozjati ta' qabel il-laqgħa tal-Kunsill tal-Membri tal-IOC, l-Unjoni għandha tiġi awtorizzata biex taqbel mal-bidliet f'dawk l-abbozzi ta' deċiżjonijiet sakemm tali il-bidliet ma jbiddlux is-sustanza tagħhom,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tittieħed f'isem l-Unjoni fil-laqgħa tal-Kunsill tal-Membri tal-IOC fil-15 ta' Lulju 2016, fir-rigward tal-abbozzi ta' deċiżjonijiet, għandha tkun f'konformità mal-Anness.
   Artikolu 2
   1.   Meta jkun probabbli li l-pożizzjoni msemmija fl-Artikolu 1 tiġi affettwata minn informazzjoni xjentifika jew teknika ġdida ppreżentata qabel jew matul il-laqgħa tal-Kunsill tal-Membri tal-IOC, l-Unjoni għandha titlob li l-adozzjoni tal-abbozzi ta' deċiżjonijiet tiġi posposta sakemm il-pożizzjoni tal-Unjoni tiġi stabbilita abbażi ta' dik l-informazzjoni l-ġdida.
   2.   Tibdiliet tekniċi minuri fl-abbozz tad-deċiżjonijiet jistgħu jiġu miftiehma mir-rappreżentanti tal-Unjoni fil-Kunsill tal-Membri tal-IOC mingħajr deċiżjoni ulterjuri tal-Kunsill.
   Artikolu 3
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fil-Lussemburgu, is-27 ta' Ġunju 2016.

            Għall-Kunsill

            Il-President

         M.H.P. VAN DAM

      (1)  Ir-Regolament tal-Kummissjoni (KEE) Nru 2568/91 tal-11 ta' Lulju 1991 dwar il-karatteristiċi taż-żejt taż-żebbuġa u l-fdal taż-żejt taż-żebbuġa u dwar il-metodi ta' analiżi rilevanti (ĠU L 248, 5.9.1991, p. 1).

      ANNESS
      L-Unjoni għandha tappoġġa, soġġett għal kwalunkwe rieżami futur abbażi ta' żviluppi ġodda, l-abbozz ta' deċiżjonijiet li ġejjin dwar l-istandardizzazzjoni tal-karatteristiċi fiżiċi, kimiċi u organolettiċi taż-żjut taż-żebbuġa u taż-żjut mir-residwi taż-żebbuġa u dwar l-armonizzazzjoni tal-metodi tal-analiżi:

                  DEĊIŻJONI li tirrevedi l-istandard kummerċjali applikabbli għaż-żjut taż-żebbuġa u għaż-żjut mir-residwi taż-żebbuġ (COI/T.15/Rev…): modifika tal-limitu tal-esteri etiliċi.

                  DEĊIŻJONI li tirrevedi l-istandard kummerċjali applikabbli għaż-żjut taż-żebbuġa u għaż-żjut mir-residwi taż-żebbuġ (COI/T.15/Rev…): modifika tal-limiti tal-aċidu ettadekanojku, tal-aċidu ettadeċenojku u tal-aċidu ejkosenojku.

                  DEĊIŻJONI li tirrevedi l-istandard kummerċjali applikabbli għaż-żjut taż-żebbuġa u għaż-żjut mir-residwi taż-żebbuġ (COI/T.15/Rev…): modifika tal-limitu tal-koeffiċjent ta' estinzjoni speċifiku b'medda ta' frekwenza ta' 270 nm (k270).

                  DEĊIŻJONI li tirrevedi l-istandard kummerċjali applikabbli għaż-żjut taż-żebbuġa u għaż-żjut mir-residwi taż-żebbuġ (COI/T.15/Rev…): notifika uffiċjali tal-metodi tal-ISO adottati bil-għan li jinkisbu l-armonizzazzjoni sħiħa u l-inklużjoni ta' referenza għall-metodu l-ġdid tal-valur tal-perossidu.

                  DEĊIŻJONI li tadotta l-metodu l-ġdid ta' analiżi għad-determinazzjoni tal-valur tal-perossidu (COI/T.20/Doc. No…).


title: Deċiżjoni (UE) 2016/188 tal-Bank Ċentrali Ewropew tal-11 ta' Diċembru 2015 dwar l-aċċess u l-użu ta' applikazzjonijiet elettroniċi, sistemi, pjattaformi u servizzi tal-MSU mill-Bank Ċentrali Ewropew u l-awtoritajiet kompetenti nazzjonali tal-Mekkaniżmu Superviżorju Uniku (BĊE/2015/47)

text:
               12.2.2016

               MT

               Il-Ġurnal Uffiċjali tal-Unjoni Ewropea

               L 37/104

         DEĊIŻJONI (UE) 2016/188 TAL-BANK ĊENTRALI EWROPEW
   tal-11 ta' Diċembru 2015
   dwar l-aċċess u l-użu ta' applikazzjonijiet elettroniċi, sistemi, pjattaformi u servizzi tal-MSU mill-Bank Ċentrali Ewropew u l-awtoritajiet kompetenti nazzjonali tal-Mekkaniżmu Superviżorju Uniku (BĊE/2015/47)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 127(6) u l-Artikolu 132 tiegħu,
   Wara li kkunsidra l-Istatut tas-Sistema Ewropea tal-Banek Ċentrali u tal-Bank Ċentrali Ewropew, u b'mod partikolari l-Artikolu 34 tiegħu,
   Wara li kkunsidra r-Regolament tal-Kunsill (UE) Nru 1024/2013 tal- 15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 6(1) flimkien mal-Artikolu 6(7) tiegħu,
   Wara li kkunsidra l-proposta mill-Bord Superviżorju b'konsultazzjoni mal-awtoritajiet nazzjonali kompetenti,
   Billi:

               (1)

               Għat-twettiq tal-kompiti speċifiċi li jikkonċernaw il-politiki relatati mas-superviżjoni prudenzjali ta' istituzzjonijiet ta' kreditu, kif mogħtija lill-Bank Ċentrali Ewropew (BĊE) mir-Regolament (UE) Nru 1024/2013, il-BĊE juża l-applikazzjonijiet elettroniċi, sistemi, pjattaformi u servizzi tas-Sistema Ewropea ta' Banek Ċentrali (SEBĊ) u tal-Eurosistema, kif ukoll l-applikazzjonijiet elettroniċi, sistemi, pjattaformi u servizziġodda speċifiċi għat-twettiq tal-kompiti fdati lill-BĊE skont ir-Regolament (UE) Nru 1024/2013 fuq il-bażi tal-Artikolu 127(6) tat-Trattat u l-Artikolu 25.2 tal-Istatut tas-Sistema Ewropew tal-Banek Ċentrali u tal-Bank Ċentrali Ewropew.

               (2)

               Huwa neċessarju għall-funzjonament bla xkiel, effettiv u konsistenti tal-Mekkaniżmu Superviżorju Uniku (MSU) l-arranġamenti prattiċi għall-kooperazzjoni bejn il-BĊE u l-awtoritajiet nazzjonali kompetenti (ANK) fi ħdan l-MSU jkunu jinkludu arranġamenti għall-użu ta' dawk l-applikazzjonijiet elettroniċi, sistemi, pjattaformi u servizzi li jkunu meħtieġa għat-twettiq tar-responsabbiltajietr tagħhom taħt ir-Regolament (UE) Nru 1024/2013.

               (3)

               L-infrastruttura taċ-ċavetta pubblika għas-Sistema Ewropea ta' Banek Ċentrali (iktar 'il quddiem is-“SEBĊ-PKI”) ġiet stabbilita permezz tad-Deċiżjoni BĊE/2013/1 (2). Skont l-Artikolu 3(1) tad-Deċiżjoni BĊE/2013/1, l-applikazzjonijiet elettroniċi, sistemi, pjattaformi u servizzi tas-SEBĊ u tal-Eurosistema bi kritikalità ta' livell medju jew 'il fuq mill-medju għandhom jiġu aċċessati u użati biss jekk utent ikun ġie awtentikat permezz ta' ċertifikat elettroniku maħruġ u mmaniġġjat minn awtorità għaċ-ċertifikazzjoni aċċettata mis-SEBĊ skont il-qafas ta' aċċettazzjoni taċ-ċertifikati SEBĊ/MSU, mill-awtorità ta' ċertifikazzjoni tas-SEBĊ-PKI jew minn awtoritajiet għaċ-ċertifikazzjoni aċċettati mis-SEBĊ għal TARGET2 u TARGET2 Securities għal dawk iż-żewġ applikazzjonijiet.

               (4)

               Il-Kunsill Governattiv identifika l-ħtieġa għal servizzi avvanzati għas-sigurtà tal-informazzjoni, bħal awtentikazzjoni b'saħħitha, firem elettroniċi u kriptaġġ, bl-użu ta' ċertifikati elettroniċi għall-applikazzjonijiet elettroniċi, sistemi, pjattaformi u servizzi li huma meħtieġa għat-twettiq tar-responsabbiltajiet tal-BĊE u tal-ANK, bħala awtoritajiet kompetenti fi ħdan l-MSU, taħt ir-Regolament (UE) Nru 1024/2013. Għaldaqstant, ċertifikati maħruġa mis-SEBĊ-PKI jistgħu jintużaw għall-aċċess u l-użu ta' applikazzjonijiet elettroniċi, sistemi, pjattaformi u servizzi użati għall-funzjonament tal-MSU.

               (5)

               Il-BĊE u l-ANK tal-MSU jistgħu jiddeċiedu li jużaw ċertifikati u servizzi pprovduti mis-SEBĊ-PKI biex jaċċessaw u jużaw l-applikazzjonijiet elettroniċi, sistemi, pjattaformi u servizzi,

         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni:

               1.

               “awtorità nazzjonali kompetenti” (ANK) tfisser awtorità nazzjonali kompetenti maħtura minn Stat Membru parteċipanti skont l-Artikolu 2(2) tar-Regolament (UE) Nru 1024/2013. Din it-tifsira hija mingħajr preġudizzju għall-arranġamenti taħt il-liġi nazzjonali li jassenjaw ċerti kompiti superviżorji lil bank ċentrali nazzjonali (BĊN) li ma jkunx innominat bħala ANK. Fir-rigward ta' dawn l-arranġamenti, referenza għal ANK f'din id-Deċiżjoni għandha tirreferi wkoll għall-BĊN fir-rigward tal-kompiti superviżorji assenjati lilu bil-liġi nazzjonali;

               2.

               “awtorità kompetenti” tfisser jew ANK jew il-BĊE;

               3.

               “applikazzjonijiet elettroniċi, sistemi, pjattaformi u servizzi tas-SEBĊ u tal-Eurosistema”, “ċertifikat” jew “ċertifikat elettroniku”, “awtorità għaċ-ċertifikazzjoni tas-SEBĊ-PKI”, “awtorità għar-reġistrazzjoni”, “utent”, “bank ċentrali tal-Eurosistema” u “parti dipendenti” għandhom it-tifsiriet iddefiniti fl-Artikolu 1 tad-Deċiżjoni BĊE/2013/1;

               4.

               “applikazzjonijiet elettroniċi, sistemi, pjattaformi u servizzi tal-MSU” tfisser applikazzjonijiet elettroniċi, sistemi, pjattaformi u servizzi li jintużaw għat-twettiq tar-responsabbiltajiet tal-BĊE u tal-ANK taħt ir-Regolament (UE) Nru 2014/2013;

               5.

               “Qafas ta' aċċettazzjoni taċ-ċertifikati tas-SEBĊ/MSU” tfisser il-kriterji stabbiliti mill-Kumitat tat-Teknoloġija tal-Informazzjoni tas-SEBĊ sabiex jiġu identifikati l-awtoritajiet għaċ-ċertifikazzjoni, kemm interni kif ukoll esterni għas-SEBĊ, li jistgħu jiġu fdati b'rabta mas-SEBĊ u applikazzjonijiet elettroniċi, sistemi, pjattaformi u servizzi tas-SEBĊ u tal-Eurosistema u b'rabta ma' applikazzjonijiet elettroniċi, sistemi, pjattaformi u servizzi tal-MSU.

         Artikolu 2
   Użu ta' u aċċess għal applikazzjonijiet elettroniċi, sistemi, pjattaformi u servizzi tal-MSU
   1.   Applikazzjonijiet elettroniċi, sistemi, pjattaformi u servizzi tal-MSU bi kritikalità ta' livell medju jew 'il fuq mill-medju għandhom jiġu aċċessati u użati biss jekk utent ikun ġie awtentikat permezz ta' ċertifikat elettroniku maħruġ u mmaniġġjat minn awtorità għaċ-ċertifikazzjoni aċċettata mis-SEBĊ skont il-qafas ta' aċċettazzjoni taċ-ċertifikati SEBĊ/MSU, inkluż mill-awtorità ta' ċertifikazzjoni tas-SEBĊ-PKI.
   2.   L-awtorità ta' ċertifikazzjoni tas-SEBĊ-PKI għandha toħroġ ċertifikati elettroniċi u tipprovdi servizzi ta' ċertifikazzjoni oħrajn lill-awtoritajiet kompetenti li jipparteċipaw fis-SEBĊ-PKI skont l-Artikolu 3 għall-abbonati taċ-ċertifikati tagħhom u għall-abbonati taċ-ċertifikati ta' partijiet terzi li jaħdmu magħhom sabiex ikunu jistgħu jaċċessaw u jużaw b'mod sigur applikazzjonijiet elettroniċi, sistemi, pjattaformi u servizzi tal-MSU.
   3.   Parti dipendenti tista' tiddependi fuq dawk iċ-ċertifikati taħt il-kundizzjonijiet stipulati fl-Artikolu 8 tad-Deċiżjoni BĊE/2013/1.
   Artikolu 3
   Parteċipazzjoni tal-awtoritajiet kompetenti b'rabta mas-SEBĊ-PKI
   1.   Awtorità kompetenti tista' tiddeċiedi li tuża servizzi tas-SEBĊ-PKI sabiex taċċessa u tuża applikazzjonijiet elettroniċi, sistemi, pjattaformi u servizzi tal-MSU u/jew tista' taġixxi għal dak l-iskop bħala awtorità ta' reġistrazzjoni għall-utenti interni tagħha kif ukoll għal utenti ta' partijiet terzi, taħt l-istess kundizzjonijiet bħal dawk li japplikaw għal banek ċentrali tal- Eurosistema.
   2.   L-awtorità kompetenti parteċipanti għandha tkun soġġetta għall-obbligi stipulati fl-Artikoli 6, 7 u 12 tad-Deċiżjoni BĊE/2013/1 u għandha tissottometti dikjarazzjoni lill-Kunsill Governattiv li permezz tagħha tikkonferma l-parteċipazzjoni tagħha u l-konformità mal-obbligi stipulati fil-Ftehim tal-Livell 2 — Livell 3 imsemmi fl-Artikolu 4(2) ta' dik id-Deċiżjoni.
   Artikolu 4
   Dħul fis-seħħ
   Din id-Deċiżjoni għandha tidħol fis-seħħ fit-tielet jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.

      Magħmul fi Frankfurt am Main, il-11 ta' Diċembru 2015.

            Il-President tal-BĊE

         Mario DRAGHI

      (1)  ĠU L 287, 29.10.2013, p. 63.

      (2)  Deċiżjoni BĊE/2013/1 tal-Bank Ċentrali Ewropew tal-11 ta' Jannar 2013 li tistabbilixxi l-qafas għall-infrastruttura taċ-ċavetta pubblika għas-Sistema Ewropea ta' Banek Ċentrali (ĠU L 74, 16.3.2013, p. 30).